钦定古今图书集成/明伦汇编/官常典/第382卷 > 王骏
## 钦定古今图书集成/明伦汇编/官常典/第382卷 > 王骏

按《汉书王吉传》：“吉兼通五经，能为《驺氏春秋》，以《诗》《论
语》教授。好梁丘贺说《易》，令子骏受焉。骏以孝廉为郎，
左曹陈咸荐骏贤，父子经明行修，宜显以厉俗。光禄
勋匡衡亦举骏有专对材，迁谏大夫，使责淮阳宪王，
迁赵内史。吉坐昌邑王被刑后，戒子孙毋为王国吏。
故骏道病免官归，起家复为幽州刺史，迁司隶校尉”，
奏免丞相匡衡，迁少府。八岁，成帝欲大用之，出骏为
京兆尹，试以政事。先是，京兆有赵广汉、张敞、王尊、王
章，至骏，皆有能名，故京师称曰：“前有赵、张，后有三王而薛宣从左冯翊代骏为少府，会御史大夫缺，谷永
奏言：“圣王不以名誉加于实效，考绩用人之法，薛宣
政事已试”，上然其议。宣为少府月馀，遂超御史大夫
至丞相，骏乃代宣为御史大夫，并居位六岁，病卒。翟
方进代骏为大夫。数月，薛宣免，遂代为丞相。众人为
骏恨，不得封侯。骏为少府时，妻死，因不复娶。或问之，
骏曰：“德非曾参，子非华元，亦何敢娶？”